破山寺雙頭白蓮
作者：陳掞
朝代：宋

paragraphs: 湘南夜水風露清，月明耿耿波益平。
嬋娟有人步羅襪，瓊璫玉佩雙娉婷。
可憐玉骨埋藏久，腸斷人間無復有。
豈知化作蘭若蓮，宿契未忘猶並首。
想應快意洗塵緣，不向謝池爭取妍。
玻璃盤中凈土頰，一心稽首西方仙。
請君以圖獻天子，當與嘉禾並周史。
毋令寂寞墮空山，泣月悲雲清夜殘。